แนวโน้ม SET แกว่งไซด์เวย์ หวั่นรับแรงขายกลุ่มแบงก์-หุ้นเอเชียเปิดลบ
ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวัน …
22 ก.ค. 2563

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ขณะที่นักลงทุนยังคงระมัดระวังการซื้อขายท่ามกลางการแพร่ระบาดของไวรัสโควิด-19 ซึ่งบดบังปัจจัยบวกจากข่าวผู้นำ 27 ชาติสหภาพยุโรป (EU) บรรลุข้อตกลงในการจัดตั้งกองทุนฟื้นฟูเศรษฐกิจวงเงิน 7.5 แสนล้านยูโร (8.55 แสนล้านดอลลาร์) เพื่อเยียวยาเศรษฐกิจ EU จากผลกระทบของการแพร่ระบาดของไวรัสโควิด-19
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,791.75 จุด ลดลง 92.47 จุด, -0.40% ดัชนี SSE Composite ตลาดหุ้นจีนเปิดวันนี้ที่ 3,315.18 จุด ลดลง 5.71 จุด, -0.17% ดัชนี HSI ตลาดหุ้นฮ่องกงเปิดวันนี้ที่ 25,575.25 จุด ลดลง 60.41 จุด, -0.24% ดัชนี TAIEX ตลาดหุ้นไต้หวันเปิดวันนี้ที่ 12,389.76 จุด ลดลง 7.79 จุด, -0.06% ดัชนี KOSPI ตลาดหุ้นเกาหลีใต้เปิดวันนี้ที่ 2,228.20 จุด ลดลง 0.63 จุด, -0.03% ดัชนี FTSE STI ตลาดหุ้นสิงคโปร์เปิดวันนี้ที่ 2,622.02 จุด ลดลง 7.43 จุด, -0.28% ดัชนี FBMKLCI ตลาดหุ้นมาเลเซียเปิดวันนี้ที่ 1,594.05 จุด ลดลง 1.88 จุด, -0.12%
นอกจากนี้ นักลงทุนยังจับตาการเจรจาระหว่างทำเนียบขาวและสภาคองเกรสเกี่ยวกับการออกมาตรการกระตุ้นเศรษฐกิจฉบับใหม่ เนื่องจากโครงการช่วยเหลือคนว่างงานจะหมดอายุลงในวันที่ 31 ก.ค.นี้
ทั้งนี้ ประธานาธิบดีโดนัลด์ ทรัมป์ ได้ลงนามในมาตรการกระตุ้นเศรษฐกิจวงเงิน 2 ล้านล้านดอลลาร์เมื่อช่วงต้นปีนี้ เพื่อเยียวยาภาคธุรกิจและผู้ที่ได้รับผลกระทบจากการแพร่ระบาดของไวรัสโควิด-19 อย่างไรก็ดี มาตรการจ่ายเงิน 600 ดอลลาร์ต่อสัปดาห์สำหรับผู้ว่างงานจะสิ้นสุดลงในเดือนนี้
ด้าน นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ทั้งในแดนบวก-ลบ คล้ายกับตลาดหุ้นในภูมิภาคเอเชียเช้านี้ โดยยังคงตอบรับเรื่องสหภาพยุโรป (EU) บรรลุข้อตกลงจัดตั้งกองทุนฟื้นฟูเศรษฐกิจวงเงิน 7.5 แสนล้านยูโรเป็นที่เรียบร้อยแล้ว และความคืบหน้าวัคซีนต้านไวรัสโควิด-19 ยังเป็นปัจจัยบวก รวมถึงมีความคาดหวังทางฝั่งสหรัฐฯจะมีมาตรกระตุ้นเศรษฐกิจชุดใหม่ออกมา
อย่างไรก็ดี บ้านเราขณะนี้กลุ่มแบงก์ประกาศผลประกอบการงวดไตรมาส 2/63 เป็นที่เรียบร้อยแล้ว ปรากฏว่ากำไรลดลง 35% จากช่วงเดียวกันเมื่อปีก่อน ซึ่งแย่กว่าเราและตลาดคาดไว้ โดยมีแค่ SCB และ BAY เท่านั้นที่งบฯออกมาดี ส่วน BBL ที่ออกมาวานนี้ก็ต่ำกว่าคาดเช่นกัน เป็นผลจากเศรษฐกิจโดยรวมชะลอตัว ทำให้กังวลว่าอาจมีการปรับลดประมาณการกำไรทั้งปีนี้ลงอีก ซึ่งก็คงจะกระทบตลาดฯไปด้วย
ขณะที่วันนี้ต้องติดตามการประชุมศูนย์บริหารสถานการณ์โควิด-19 (ศบค.) ชุดใหญ่ที่จะพิจารณาการต่ออายุพ.ร.ก.ฉุกเฉินฯไปอีก 1 เดือน และการปลดล็อกดาวน์เฟส 6 รวมถึงให้ติดตามการทยอยประกาศผลประกอบการของบริษัทจดทะเบียนต่อไป
พร้อมให้แนวรับ 1,366 จุด ส่วนแนวต้าน 1,385 จุด
 
 
 
 